AMA เล็งทุ่ม 800 ลบ. ซื้อเรือเพิ่ม 2 ลำในปี 61 หวังดันรายได้โตเข้าเป้า 30%
AMA เล็งทุ่ม 800 ลบ. ซื้อเรือเพิ่ม 2 ลำ น้ำหนักบรรทุกลำละ 13,000 เดทเวทตันในปี 61 ให้หวังดันรายได้ปีหน้าโตเข้าเป้า 30%
9 พ.ย. 2560

นายพิศาล รัชกิจประการ กรรมการผู้จัดการ บริษัท อาม่า มารีน จำกัด (มหาชน) หรือ AMA เปิดเผยว่า บริษัทมีแผนขยายกองเรือเพิ่มขึ้นอีก 2 ลำ น้ำหนักบรรทุกลำละ 13,000 เดทเวทตันภายในปี 61 ด้วยงบลงทุนประมาณ 800 ล้านบาท ส่งผลให้กองเรือบรรทุกน้ำมันของบริษัทจะมีจำนวนเพิ่มขึ้นจาก 10 ลำเป็น 12 ลำ และมีน้ำหนักบรรทุกรวม เพิ่มขึ้นจาก 82,961 เดทเวทตัน เป็น 108,961 เดทเวทตัน
ขณะที่ผลประกอบการในปีนี้บริษัทคาดว่าจะสามารถเติบโตอยู่ที่ระดับ 50% ตามเป้าหมายที่ได้วางไว้ จากการขยายกองเรือ และรถขนส่งเป็นไปตามแผนที่ได้วางไว้ และคาดว่ารายได้จะเติบโตต่อเนื่องที่ระดับ 30% ในปี 61 จากการเดินหน้าขยายธุรกิจอย่างต่อเนื่อง
“ถึงแม้ว่าในช่วงไตรมาสที่ 3 จะเป็นช่วงโลว์ซีซั่น แต่ด้วยการขยายกองเรือ และรถอย่างต่อเนื่องตามแผน ทำให้ผลประกอบการยังมีการเติบโตขึ้น ทำให้ทั้งปีเรายังคงเป้าการเติบโตของรายได้ที่ 50% และในปีหน้าจะเติบโตอย่างต่อเนื่องอีก 30% จากการเดินหน้าขยายกองเรืออีก 2 ลำ ทำให้น้ำหนักบรรทุกรวมของกองเรือจะมากกว่าหนึ่งแสนเดทเวทตัน รวมถึงขยายธุรกิจในส่วนอื่น ๆ อย่างต่อเนื่อง” นายพิศาลกล่าว